Pa dagvaar skool ná onnie kind se hare snyJimmy Hoffmeyer het opgemerk dat daar ŉ hap uit die een kant van Jurnee se dik en welige hare gesny is (Foto: WikiBious, Twitter) ’n Pa van Michigan in die VSA eis $ 1 miljoen (R14,6 miljoen) as skadevergoeding nadat ŉ onderwyser sonder toestemming sy sewejarige dogter se hare gesny het. Jimmy Hoffmeyer beplan ŉ groot hofgeding teen Ganiard Elementary School in Mount Pleasant, Michigan. Detroit Free Press berig Hoffmeyer se dogter, Jurnee, het een middag in Maart ná skool by die huis aangekom met hap wat uit die een kant van sy dogter se dik, welige bos hare gesny is. Jurnee het vir haar pa gesê dat een van haar klasmaats in die bus haar hare met ŉ skêr gesny het. Hoffmeyer het ’n klag by die skoolhoof ingedien en Jurnee se hare is by ŉ salon gestileer om die verskillende lengtes van haar hare minder sigbaar te maak. Hoffmeyer vertel toe sy dogter twee dae later by die huis aankom, is die anderkant van haar hare óók gesny. Hoffmeyer was vies omdat hy gedink het dat dit weer ŉ klasmaat was wat haar hare gesny het. Toe Jurnee haar pa vertel dat die onderwyser haar hare gesny het om die twee kante gelyk te maak, was hy woedend. BBC en SkyNews berig Jimmy Hoffmeyer gaan nou die skool en onderwyser dagvaar op aanklag van aanranding. Hy het ook nou sy dogter uit die skool gehaal. Die betrokke onderwyser is oor die voorval aangespreek, maar nie geskors nie. Twee ander werknemers wat van die voorval geweet het, maar dit nie aangemeld nie, het formeel om verskoning gevra. Volgens die dagvaarding beskuldig dié woedende pa die betrokke partye ook van rassediskriminasie, etniese intimidasie en dat hulle onnodige emosionele stres vir sy dogter veroorsaak het. Hy beweer sy dogter, wat van gemengde ras is, se grondwetlike regte is geskend. Die pa lê ook klem daarop dat die kind en onderwyser wat sy dogter se hare gesny het, wit is. In die dagvaarding beweer Hoffmeyer ook dat die skool versuim het om sy werknemers behoorlik op te lei, te monitor en te dissiplineer. Die skool se beheerliggaam het egter ŉ onafhanklike ondersoek gelas en geen rassevooroordeel gevind nie. Die ondersoek het wel bevind dat die onderwyser die skoolbeleid oortree het, toe sy Jurnee se hare gesny het. Die beheerliggaam meen verder Hoffmeyer se bewerings is ongegrond en sal hul standpunt in die hof verdedig.